’n Bankie is die maklikste manier om die beskikbare sitplek langs ’n lang eetkamertafel ten beste te benut – daar’s altyd plek vir nog iemand en g’n stoele wat onnet uit gelid staan nie! Maar een lang bank kan ’n gesukkel wees met die in- en uitskuifslag. Die Beinart-gesin van Kaapstad se oplossing was om twee korter, identiese bankies by Wiid Design te laat maak. Hulle staan netjies teen mekaar, maar kan maklik wegskuif as ’n gas wil opstaan.
Toe sy moes sê watter kleur haar speelkamer se deur moet wees, het klein Anri Human (7) van Durban dadelik geel gekies. Sy het ook gevra vir ’n hartvormige venster om lig in te laat. Pa André het ’n figuursaag gebruik om ’n hartvorm uit die deur te saag en glas daar ingesit om die prentjie te voltooi. Te oulik!